
	[bookmark: nev]SEREG PÉTER
Jogász
Osztatlan, 5. félév
Miskolci Egyetem
Állam- és Jogtudományi Kar
	






Témavezető:
	Dr. Koncz Ibolya Katalin
intézeti tanszékvezető, egyetemi docens, ME ÁJK




„Vizsgáld a kort: s megérted emberét; vizsgáld az embert: s megérted korát!”A Királyi Curia története a reformkortól a kiegyezésig

A magyar ítélkező hatalom legfelsőbb szintjén elhelyezkedő egykori Királyi Curia több száz éves múltra visszatekintő intézmény volt. A hazai jogszolgáltatás fejlődésének legmeghatározóbb központi elemeként átívelő kapocsként volt jelen a magyar történelem viszontagságos évtizedeiben.
A fent meghatározott korszakban próbálok minél pontosabb képet adni a Királyi Curiát alkotó kezdetben két, majd három fórumról. A hétszemélyes és királyi tábla az idő folyamán szinte elválaszthatatlan egységgé formálódva hozta létre a Királyi Curiát, amely fogalom ezen két tábla által töltődött meg tartalommal. Ezen egységhez társult a váltó-feltörvényszék, amelyet az 1840-ben megalkotott váltótörvény keltett életre, és a rendi korszak utolsó évtizedében adott választ a társadalmi és gazdasági életben bekövetkezett változásokra.
A rendi korszakban való működésének kényszerű befejezését követően tizenkét éves szünet következett be a Királyi Curia történetében. Kossuth Lajos 1849. május 29-ei kormányzóelnöki rendeletében megszüntette a történelmi intézmény működését, és helyette a szabadságharc legfelsőbb bírói fórumait hívta életre.
A neoabszolutizmus időszakában a központosítási törekvéseknek megfelelően a legmagasabb bírói fórum a bécsi székhelyű legfelsőbb törvényszék volt. A magyar bírói szervezetrendszerben alatta az öt kerületi főtörvényszék kapott helyet, amelyeknek nevükből következően nem országos, csak kerületi illetékességük volt.
Az idő vas fogai azonban nem kímélték a mesterséges rendszert, és a passzív rezisztenciában megerősödött magyarság 1861-ben visszakapta történelmi intézményét, a Királyi Curiát.
A fent említett kulcselemek nélkül nem beszélhetnénk a Királyi Curiáról, hiszen a hozzá kapcsolódó vékony fonalak összefonódása által kapjuk meg azt a történelmi időket összekötő elszakíthatatlan kötelet, amely mutatja számunkra az utat az igazság elérése felé.



